Žemaitijos regiono šeimų sporto šventė

„Aš,tėtis ir mama-darni sportiška šeima“

Kovo 19 d. Rietavo Lauryno Ivinskio sporto salė ūžė nuo sporto entuziastų šurmulio. Į tradicinę šeimų sporto šventę, kurią remia Lietuvos moterų sporto asociacija ir Lietuvos kaimo sporto ir kultūros asociacija „Nemunas“, susirinko 22 šeimų komandos iš Rietavo savivaldybės, Plungės, Klaipėdos, Šilalės ir Mažeikių. Komandas sudarė mergaitė iki dešimties metų, mama ir močiutė bei berniukas, tėtis ir senelis. Keletas šeimų šioje šventėje dalyvavo jau trečią ir ketvirtą kartą.

Po iškilmingo dalyvių parado visi pasimankštino bendroje mankštoje. Šventės dalyvius pasveikino gimnazijos direktorė Dalia Baliutavičienė, Lietuvos moterų sporto asociacijos prezidentė Joana Bartaškienė, gimnazijos mažosios dainorėlės, vadovaujamos mokytojos Audronės Butkuvienės, Rietavo trečio amžiaus universiteto moterų linijinių šokių grupė ir gimnazijos aerobikos šokių grupės “Riva“ šokėjos.

Komandoms reikėjo įveikti net penkias linksmąsias estafetes. Jų metu dalyviai turėjo bėgti apie kliūtis, lįsti per lankus ir maišus, varyti lazda kamuoliuką, “čiuožti“ slidėmis, statyti kaladėlių piramides ir daugelį kitų, vikrumo reikalaujančių pratimų.

Pasibaigus estafetėms, visi šventės dalyviai ir svečiai rungėsi „Taikliausios rankos“ konkurse, mesdami kamuolį iš trijų metrų linijos ir pusės aikštės.

Apdovanojimus ir įvairiausius Lietuvos kaimo sporto ir kultūros asociacijos „Nemunas“ bei jos pirmininko Kęstučio Levickio ir Lietuvos moterų sporto asociacijos įsteigtus prizus gavo visi šventės dalyviai. Pirmąsias vietas iškovojo Almos Galminienės iš Rietavo ir Artūro Monstavičiaus komandos iš Klaipėdos. Specialūs prizai skirti vyriausiam seneliui - J. Jurkui (75 m.) ir vyriausiai močiutei - B. Lapienei (70 m.). Jauniausiai šventės dalyvei Austėjai Sakalauskaitei - tik keturi metukai.

Smagu, kad kasmet į renginį susirenka vis gausesnis sporto entuziastų ir darnių šeimų būrys.

Šventės organizatorė Rietavo L. Ivinskio kūno kultūros mokytoja Giedrė Žlibinienė